Diari Oficial de la Generalitat Valenciana


Sumari del DOGV 6070, del 03-08-2009 (2009/9138)

RESOLUCIÓ de 22 de desembre de 2008, de la Direcció Territorial de Castelló de la Conselleria de Medi Ambient, Aigua, Urbanisme i Habitatge, per la qual s'atorga a l'empresa Infinita Renovables, SA, l'autorització ambiental integrada per a la instal·lació d'una planta de producció de biodièsel, a la dàrsena sud, del port de Castelló, al terme municipal de Castelló de la Plana
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6070

Data del DOGV
:   03-08-2009

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2009/9138


Data del document
:   22-12-2008

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 22 de desembre de 2008, de la Direcció Territorial de Castelló de la Conselleria de Medi Ambient, Aigua, Urbanisme i Habitatge, per la qual s'atorga a l'empresa Infinita Renovables, SA, l'autorització ambiental integrada per a la instal·lació d'una planta de producció de biodièsel, a la dàrsena sud, del port de Castelló, al terme municipal de Castelló de la Plana [2009/9138]  
Vistos els documents que consten en l'expedient 03/08/AAI/CS, instruït a instàncies de l'empresa Infinita Renovables, SA, a fi d'obtenir l'autorització ambiental integrada per a la instal·lació d'una planta de producció de biodièsel, s'emet aquesta resolució d'acord amb els següents  
Antecedents de fet  
Primer. Amb data 22 de febrer de 2008, Antonio Espiñeira Sánchez, en nom i representació de la mercantil Infinita Renovables de Castellón, SA, ara Infinita Renovables, SA, amb CIF Q30897013 i domicili a Vigo (Pontevedra), c/ Camelias,114, baixos, va presentar als serveis territorials de la Conselleria de Medi Ambient, Aigua, Urbanisme i Habitatge una sol·licitud de modificació substancial de l'autorització ambiental integrada per a una planta de biodièsel al port de Castelló, que es va concedir per la Resolució de la Direcció Territorial de la Conselleria de Medi Ambient, Aigua, Urbanisme i Habitatge de Castelló, de data 14 de desembre de 2007, d'acord amb el que estableix l'article 42 de la Llei 2/2006, de 5 de maig, de prevenció de la contaminació i qualitat ambiental (d'ara endavant LPCQA).  
A la sol·licitud s'adjunta un informe de compatibilitat urbanística de l'Ajuntament de Castelló, de conformitat amb el que estableixen l'article 26 de la LPCQA i l'article 25 del Decret 127/2006, de 15 de setembre, del Consell de la Generalitat Valenciana, que desplega l'esmentada llei.  
Segon. En data 11 de març de 2008 l'empresa va aportar nova documentació a requeriment d'aquesta Conselleria.  
Tercer. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que havien d'intervenir en la resolució de l'autorització ambiental integrada, a fi que emeteren un informe sobre la suficiència de la documentació que acompanyava la sol·licitud en el termini de 20 dies. Els informes corresponents es detallen en el punt III d'aquesta proposta, d'acord amb el que estableixen l'article 27 de la LPCQA i l'article 26 del Decret 127/2006, de 15 de setembre, del Consell de la Generalitat Valenciana, que desplega l'esmentada llei.  
Quart. Amb data 13 de juny de 2008 l'empresa va aportar un nou estudi d'impacte ambiental que modificava el que es va aportar en data 22 de febrer de 2008, el qual es va remetre a totes aquelles administracions públiques i òrgans de la Generalitat competents en aquesta matèria.  
Cinqué. Amb data 24 de setembre de 2008 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la LPCQA i l'article 27 del decret que la desplega, i es va publicar l'anunci corresponent en el Diari Oficial de la Comunitat Valenciana (núm. 5856).   
Durant el període d'informació pública no es van presentar al·legacions al projecte en aquesta Conselleria, i consta en l'expedient el certificat de la informació pública. Tampoc no se'n van presentar a l'Ajuntament de Castelló, tal com consta en el certificat de la informació pública emés per aquest i recollit en l'expedient.  
Sisé. Una vegada transcorregut el termini d'informació pública, es va sol·licitar a les diferents administracions públiques i òrgans de la Generalitat consultats anteriorment que emeteren l'informe previst en els articles 29 a 34 de la LPCQA i en els articles 28 a 34 del decret perquè es pronunciaren sobre l'adequació del projecte a tots aquells aspectes que foren de la seua competència.  
Seté. Amb data 18 de desembre de 2008 es va fer el tràmit d'audiència a l'interessat, del qual consta un escrit en l'expedient on exposa que no té cap al·legació i sol·licita que prosseguisca la tramitació del procediment amb l'elaboració de la proposta de resolució.  
Huité. Amb data 22 de desembre de 2008 la Comissió Territorial de Castelló d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 03/08/AAI/CS de sol·licitud d'autorització ambiental integrada, promoguda per Infinita Renovables, SA.  
Fonaments de dret  
Primer. L'objecte d'aquest informe és concedir la resolució d'autorització ambiental integrada a la mercantil Infinita Renovables, SA, per a una planta de biodièsel, d'acord amb el que estableixen l'article 37 de la LPCQA i l'article 36 del decret que la desplega.  
El 14 de desembre de 2007 es va concedir a Infinita Renovables l'autorització ambiental integrada per a una planta de producció de biodièsel de 300.000 tones/any, ampliable en la segona fase a 600.000 tones/any, a la dàrsena sud del port de Castelló.   
En el projecte bàsic presentat al seu dia per a la sol·licitud de l'autorització ambiental integrada, ja es preveia la possibilitat de l'ampliació en un futur de la producció d'aquesta planta, a fi de duplicar-ne la capacitat, i s'hi van deixar els espais lliures previstos per a la ubicació de les instal·lacions corresponents a aquest efecte.  
Infinita Renovables, SA ha decidit dur a terme una ampliació de la producció de la planta en fase de construcció. La planta passarà de tenir una línia de procés de producció anual de biodièsel de 300.000 tones i una capacitat de 37,5 t/h, a tenir una línia de procés de producció anual de 600.000 tones, eliminant l'etapa de cogeneració a partir de la glicerina obtinguda.  
D'acord amb això, s'ha presentat tota la nova documentació relacionada amb aquest canvi, a fi d'obtenir l'autorització ambiental integrada per a les noves característiques de la planta. No obstant això, a partir d'aquesta documentació es constata que, independentment de l'ampliació de la mateixa planta i de l'eliminació de l'etapa de cogeneració, comporta tota una sèrie de canvis constructius de la implantació general que afecta la totalitat de les instal·lacions.  
No es tracta, per tant, d'ocupar les zones lliures previstes en el projecte original amb les instal·lacions corresponents a l'ampliació, sinó d'una nova distribució i implantació de totes les instal·lacions amb la nova capacitat de producció total de 600.000 tones i l'eliminació de l'etapa de cogeneració.  
La capacitat total de la planta serà, per tant:  
Capacitat per hora: 75 tones mètriques de biodièsel  
Capacitat per any: 600.000 tones de producte biodièsel  
Mode d'operació: en continu, 24 hores, 8.000 hores per any  
D'acord amb l'annex I del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental, la modificació de la instal·lació ha de ser considerada de caràcter substancial, per la qual cosa se sotmet al règim d'autorització ambiental integrada tota la instal·lació.  
En el projecte inicial s'incloïa una etapa de valorització de la glicerina mitjançant cogeneració, en la qual s'obtenien vapor i electricitat. En l'ampliació de la que és objecte aquesta resolució, s'elimina el procés de cogeneració i es planteja que la glicerina obtinguda com a subproducte siga venuda com a matèria primera a un altre sector de la indústria que la puga utilitzar, per exemple, la indústria farmacèutica. Aquesta modificació elimina un focus emissor de compostos gasosos a l'atmosfera respecte al projecte inicial i implica la modificació del sistema de generació del vapor necessari per al procés. Per això, les dues calderes d'oxidació tèrmica destinades inicialment a la incineració de glicerina se substitueixen per dues calderes pirotubulars amb cremador dual gas natural - gasoil, per a compensar la producció de vapor que abans aportava la cogeneració.  
Els focus afectats són:  
- Calderes de vapor, focus-1  
Es tracta de tres calderes de 16.000 kg/h de producció de vapor cadascuna i 11 bars de pressió de treball, de les quals només dues funcionaran en continu. La potència tèrmica neta de cada caldera és d'11.000 kW i compten amb un cremador mixt gas natural - gasoil. El combustible principal serà gas natural, i com a combustible de seguretat, la caldera comptarà amb un depòsit de gasoil amb una capacitat de 300 m³.   
D'acord amb la Llei 34/2007, de 15 de novembre, si diversos equips aïllats formen part d'una instal·lació o si diverses instal·lacions aïllades desemboquen en una sola xemeneia comuna, s'ha d'aplicar, a l'efecte de la classificació com a activitat potencialment contaminant de l'atmosfera, la suma de les potències dels equips o instal·lacions aïllats, per la qual cosa es pot classificar el focus 1 com de tipus B, d'acord amb el Catàleg d'activitats potencialment contaminants, dins de l'epígraf 2.1.2. Generadors de vapor de capacitat superior a 20 t/h de vapor i generadors de calor de potència superior a 2.000 tèrmies/hora.   
Els gasos de fuga eixiran a l'atmosfera a través de xemeneies de característiques que s'ajusten a l'Ordre de 18 d'octubre de 1976 sobre prevenció i correcció de la contaminació atmosfèrica d'origen industrial. Les xemeneies han de tenir dos orificis per a la presa de mostres.  
- Calderes de vapor d'alta pressió, focus-2   
Es tracta també de dues calderes amb cremador mixt gas natural - gasoil, de 5.714 kg/h de producció de vapor cadascuna i 80 bars de pressió de treball. La potència tèrmica neta de cada caldera és de 2.325 kW. Per la seua capacitat, es poden catalogar dins del grup C, d'acord amb la Llei 34/2007, de 15 de novembre, dins de l'epígraf 3.1.1. Generadors de vapor de capacitat igual o inferior 20 tones mètriques de vapor per hora i generadors de calor de potència calorífica igual o inferior a 2.000 tèrmies per hora.  
- Ventilació de condensació de metanol de procés, focus-3   
Durant el procés de producció de biodièsel, una de les matèries primeres utilitzades és el metanol. Es tracta d'un compost orgànic volàtil (COV) i s'empra en un circuit tancat, que recupera el metanol no reaccionat i el reincorpora al procés. Aquest circuit disposa de dues ventilacions en la zona de transesterificació per a l'evacuació de gasos, que, abans d'emetre's a l'atmosfera, són condensats mitjançant un intercanviador de calor amb aigua freda per a aconseguir la recuperació del metanol. A pesar d'aquesta recuperació, una xicoteta quantitat de metanol és evacuada a l'atmosfera, per la qual cosa les dues ventilacions són considerades focus potencialment contaminants.  
Aquest focus es pot classificar com de tipus B, d'acord amb el Catàleg d'activitats potencialment contaminants de l'atmosfera de la Llei 34/2007, de 15 de novembre, dins de l'epígraf 2.6.15. Producció d'àcids grassos industrials.  
Segon. Consten en l'expedient els informes següents:  
A) L'informe de compatibilitat urbanística de l'Ajuntament de Castelló, de data 15 d'abril de 2008, indica que l'activitat d'instal·lació d'una planta de biodièsel, que s'ubicarà en l'ampliació de la dàrsena sud del port de Castelló, segons el que estableix l'article 25 de la Llei 2/2006, de 5 de maig, de prevenció de la contaminació i qualitat ambiental, és compatible amb el planejament urbanístic i, si s'escau, amb les ordenances municipals relatives a aquest.  
B) En compliment del que estableixen els articles 27 de la LPCQA i 26 del decret que la desplega, consten en l'expedient els informes de suficiència següents:  
1) El Servei Territorial d'Indústria i Seguretat Industrial, en data 21 d'abril de 2008, va emetre un informe en el sentit que la documentació aportada en matèria d'accidents greus era insuficient per a emetre un informe d'idoneïtat del projecte.  
En data 13 de juny de 2008 el titular va presentar la documentació requerida i es va remetre de nou la documentació sol·licitada. El dia 7 d'agost de 2008 es va respondre que aquesta documentació era suficient.  
2) La Direcció General d'Interior, en data 10 d'abril de 2008, va emetre un informe en què s'indicava que la documentació aportada en matèria d'accidents greus era suficient.  
3) La Unitat d'Impacte Ambiental d'aquesta Direcció Territorial, en data 16 de juny de 2008, va emetre un informe en què sol·licitava nova documentació per a poder emetre un informe sobre impacte ambiental de l'activitat.  
Remesa novament la documentació sol·licitada, en data 17 de juliol de 2008, aquesta va respondre que la documentació era suficient, i es recomanava tenir en compte els aspectes ambientals indicats en els punts 6 i 13 d'aquest informe, així com els condicionants establits en la DIA de 20 de novembre de 2007, a fi de minimitzar l'afecció ambiental de l'activitat.  
4) L'Autoritat Portuària de Castelló, en data 4 d'abril de 2008, va emetre un informe de suficiència de la documentació aportada en matèria de la seua competència.  
5) El 21 d'abril de 2008, el Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge va emetre un informe en què considerava que la documentació aportada era suficient per a la valoració del projecte.  
6) Amb data 7 de maig de 2008 la Capitania Marítima de Castelló va emetre un informe de suficiència de la documentació aportada.  
C) Informes preceptius  
Una vegada transcorregut el termini d'informació pública, es va sol·licitar un nou informe a les diferents administracions públiques i òrgans de la Generalitat consultats anteriorment, perquè es pronunciaren sobre l'adequació del projecte a tots aquells aspectes que foren de la seua competència.  
1) El Servei Territorial d'Indústria i Seguretat Industrial de la Conselleria d'Indústria, Comerç i Innovació, en data 11 de desembre de 2008, va emetre el següent informe favorable condicionat:  
"Per tot això, el pronunciament d'aquest Servei Territorial d'Indústria i Innovació respecte a les condicions de seguretat de les instal·lacions industrials de l'esmentada planta de fabricació de biodièsel, en els aspectes i amb els criteris per als quals és competent, és a dir, únicament i exclusivament respecte al compliment dels reglaments de seguretat industrial, queda condicionat al fet que, en acabar les instal·lacions, s'aporten els documents tècnics que es requereixen en els esmentats reglaments, els quals han de justificar i acreditar que es compleixen les condicions reglamentàries de seguretat industrial.  
Cal destacar l'estreta correlació entre els nivells admissibles (tàcits o expressos) que finalment dictamine la Comissió d'Anàlisi Ambiental Integrada pel que fa a risc ambiental, costos i complexitat del pla d'emergència exterior, condicionants per al futur desenvolupament urbanístic, condicionants de seguretat d'infraestructures ferroviàries i de carreteres, i els nivells de seguretat, arreplegats en la probabilitat i el risc dels accidents més greus que conté l'estudi de seguretat i el seu informe complementari, considerats inclosos o rebutjats d'acord amb els informes de cada organisme competent sobre aquest informe de seguretat, segons la probabilitat i gravetat de les seues conseqüències."  
2) Amb data 10 de desembre de 2008 l'Autoritat Portuària de Castelló va emetre un informe favorable.  
3) Amb data 3 de desembre de 2008, la Direcció General d'Interior va emetre un escrit on es ratificava en l'informe que, amb data 1 d'abril de 2008, rebut en data 10 d'abril de 2008, va emetre en sentit favorable, respecte a aquells aspectes que són competència de l'Àrea d'Emergències i Planificació, condicionat al fet que el departament competent en matèria de seguretat industrial avalue i valide la documentació presentada per l'establiment i a l'emissió d'informe per part de l'Ajuntament de Castelló.  
4) Amb data 5 de desembre de 2008 la Capitania Marítima de Castelló va emetre un informe favorable amb el tenor literal següent:  
"Si bé de la documentació aportada es dedueix una ampliació de la producció de 600.000 tones/any, aquesta ampliació es refereix a la planta de biodièsel, ubicada en terra en la zona guanyada al mar a la dàrsena sud del port de Castelló, fora de les competències d'aquesta Capitania Marítima.  
Amb tot, tal com s'indicava en el nostre informe anterior, l'empresa Infinita Renovables, SA va obtenir una concessió de l'Autoritat Portuària de Castelló d'un atracador especialitzat per a la càrrega i descàrrega dels seus productes, productes que tenen com a destinació o origen la planta de biodièsel, que està ubicat als voltants de la planta, per la qual cosa se'ls exigirà el compliment del que especifiquen els articles 129 i 130 de la Llei 48/2003, de 26 de novembre, de règim econòmic i de prestació de serveis als ports d'interés general, sobre prevenció i lluita contra la contaminació en el domini públic portuari i recepció de rebutjos i residus procedents dels vaixells, respectivament.  
Aquest atracador especialitzat (carregador marítim) de la planta, ubicat a 125 metres de distància d'aquesta, ha de comptar amb la deguda protecció contra incendis, igual que la indicada en el projecte de la mateixa planta."  
5) Amb data 21 de novembre de 2008 la Unitat d'Impacte Ambiental de la Direcció Territorial de Castelló de la Conselleria de Medi Ambient, Aigua, Urbanisme i Habitatge, va emetre l'informe següent:  
"1r. Es considera vàlida la Declaració d'Impacte Ambiental (DIA) dictada per la directora general de Gestió del Medi Natural, en data 20 de novembre de 2007, relativa al projecte d'una planta de producció de biodièsel amb capacitat per a 300.000 tones/any, corresponent a una primera fase de la planta (expedient 01/07/AAI/CS). L'esmentada DIA és favorable amb l'aplicació d'una sèrie de condicionants (mesures correctores) que s'han d'incloure en el projecte.  
2n. L'esmentada activitat va ser sotmesa al procediment de declaració d'impacte ambiental perquè en les seues instal·lacions incloïa un procés de cogeneració, el qual està recollit en l'epígraf 2.f Producció d'energia hidroelèctrica, termoelèctrica i nuclear, a excepció de la produïda amb grups electrògens, de l'annex I del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament de la Llei 2/1989, de 3 de març, d'impacte ambiental.  
3r. La planta de cogeneració del projecte inicial (expedient 01/07/AAI/CS) utilitza la glicerina del procés de transesterificació com a combustible per a producció de vapor i electricitat. En la combustió de la glicerina s'utilitza gas natural com a combustible de suport. La producció d'electricitat es fa mitjançant un turbogenerador de 6 MW de potència activa.  
4t. El nou projecte de planta de biodièsel (expedient 03/08/AAI/CS) planteja un increment de la capacitat de producció de biodièsel fins a 600.00 tones/any. Destaca, a més, l'eliminació del procés de cogeneració amb glicerina que es converteix en un subproducte. En conseqüència, es modifica el sistema de generació de vapor, que es durà a terme mitjançant tres calderes amb una potència tèrmica unitària d'11.000 kW. El combustible principal serà el gas natural, i s'utilitzarà el gasoil com a combustible de seguretat. Aquesta mesura implica una reducció dels focus d'emissió i de les emissions difuses.  
5é. En aquest sentit, es considera que el projecte presentat de planta de producció de biodièsel, en el qual no s'inclou cap procés de cogeneració (expedient 03/08/AAI/CS), no està sotmés al procediment d'avaluació d'impacte ambiental, atés que l'esmentada activitat no està inclosa en cap dels annexos I i II del Decret 162/1990, de 15 d'octubre, del Consell de la Generalitat Valenciana (modificat pel Decret 32/2006, de 10 de març, del Consell de la Generalitat), ni tampoc en els annexos I i II del Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes.  
6é. D'altra banda, des del punt de vista de l'avaluació ambiental del projecte, es reitera el contingut de l'informe de data 17 de juliol de 2008, a fi d'adoptar les mesures correctores adequades per a minimitzar l'afecció ambiental de l'activitat.  
7é. Respecte a la consideració de no sotmetre el projecte (expedient 03/08/AAI/CS) al procediment d'avaluació d'impacte ambiental, cal indicar el següent:   
- D'acord amb la disposició addicional segona del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental, l'activitat projectada es defineix específicament en el tràmit de l'òrgan substantiu per a la seua autorització com a Instal·lacions químiques per a la fabricació a escala industrial de biocombustibles. En aquest sentit, l'activitat està inclosa en l'annex II de la Llei 2/2006, i per tant la seua tramitació i resolució correspon a la Direcció Territorial de la Conselleria competent en medi ambient.  
- De conformitat amb l'article 15 de la Llei 2/2006, l'avaluació ambiental dels projectes i l'elaboració de la proposta de resolució dels expedients objecte d'autorització ambiental integrada de l'annex II corresponen a les comissions territorials d'anàlisi ambiental integrada.  
- Segons el que estableix la Llei 2/2006, de prevenció de la contaminació i qualitat ambiental, l'activitat consistent en Instal·lacions químiques per a la fabricació de productes químics orgànics de base està inclosa en l'annex I, i per tant està sotmesa al règim d'autorització ambiental integrada, la tramitació i resolució de la qual correspon a la direcció general amb competències en matèria de prevenció i control integrats de la contaminació de la conselleria competent en medi ambient.  
- D'acord amb l'article 14 de la Llei 2/2006, l'avaluació ambiental dels projectes i l'elaboració de la proposta de resolució dels expedients objecte d'autorització ambiental integrada de l'annex I corresponen a la Comissió d'Anàlisi Ambiental Integrada.  
- El Reial decret legislatiu 1/2008, d'11 de gener, pel qual s'aprova el text refós de la Llei d'avaluació d'impacte ambiental de projectes, inclou en l'annex I els projectes que s'hauran de sotmetre a una avaluació d'impacte ambiental, entre els quals s'inclou en el grup 5.a.1. Instal·lacions químiques integrades per a la fabricació de productes químics orgànics bàsics.  
- En el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, s'inclou en l'annex I els projectes sotmesos a declaració d'impacte ambiental, entre els quals s'inclou en l'apartat 3.e. Indústries químiques integrades.  
Per tant, com que es tracta d'una activitat de planta de producció de biodièsel, tramitada de conformitat amb l'annex II de la Llei 2/2006, de la qual s'ha eliminat el procés de cogeneració amb glicerina, i no d'una indústria química integrada per a la fabricació de productes orgànics de base, es conclou que l'activitat no està inclosa en els annexos I i II del Decret 162/1990, ni en els annexos I i II del Reial decret legislatiu 1/2008, per la qual cosa no es considera sotmesa al procediment d'avaluació d'impacte ambiental."  
6) Amb data 2 de desembre de 2008 el Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge va emetre un informe en què es ratificava en l'informe següent que, amb data 16 d'abril de 2008, rebut en data 21 d'abril de 2008, va emetre en sentit favorable condicionat:  
"Al desembre de 2007 es va concedir a Infinita Renovables l'autorització ambiental integrada per a una planta de biodièsel de 300.000 tones/any, ampliable a 600.000 tones/any. L'actual documentació presentada té com a objecte la tramitació de l'ampliació de la capacitat de producció fins a 600.000 tones/any. Tal com s'indica en la documentació presentada, les úniques modificacions rellevants que s'introdueixen respecte al projecte original (planta de 300.000 tones/any) són dues:  
- L'augment de capacitat de la planta en 300.000 tones/any.  
- L'eliminació de l'etapa de cogeneració partint de la glicerina, obtinguda en el procés de transformació de l'oli vegetal en biodièsel.  
S'ha aportat un estudi acústic en el qual es destaca que, segons les ordenances de l'ajuntament, per a àrees acústiques de tipus industrial els objectius de qualitat acústica que cal aconseguir per a nivells de recepció externs són:  
- Ld = 65 dBA  
- Ld = 60 dBA  
Atés que la planta de biodièsel estarà funcionant les 24 hores de dia, s'indica que s'haurà de garantir que els nivells de soroll generats en els límits de la parcel·la no superen els 60 dBA. S'ha fet l'estudi d'impacte acústic que tindrà el funcionament de la planta amb l'ampliació, per a la qual cosa s'ha creat un model informàtic de la planta mitjançant un programa de predicció acústica (Predictor Type 7810) basat en el mètode de càlcul recomanat pel Reial decret 1212/2005, VCF 4846 Acoustics-Attenuation of sound propagation outdoors.  
Les fonts de soroll considerades en l'estudi es reflecteixen a continuació (la resta d'elements que componen la planta es consideren menyspreables com a fonts de soroll):  
- Bombes d'oli  
- Bombes de biodièsel  
- Bomba de glicerina  
- Centres de transformació  
- Edifici caldera  
- Subministrament de N2  
- Carregador de gasoil  
- Torres de refrigeració  
- Bombes de procés  
- Descarregador d'àcids  
- Refinació  
- Transesterificació  
- Depuradora  
S'ha considerat que tots els equips treballen al 100% durant tot el dia i tota la nit, excepte les torres de refrigeració, per a les quals s'ha considerat que només estan en marxa 3 de les 4 torres per al funcionament normal de la planta. Per a aquestes, s'ha estimat que el seu rendiment es reduirà al 60% durant la nit a causa de la baixada de temperatura.  
En la modelització s'han tingut en compte els materials de construcció de cada edifici, considerant l'aïllament (interior-exterior) i la reflexió/absorció del so.  
Els resultats obtinguts en la simulació es reflecteixen en els mapes acústics de predicció del soroll, tant per al període diürn com per al període nocturn, a 1,5 metres d'altura i a 4 metres d'altura.  
Analitzant els resultats obtinguts en els mapes acústics, es va observar en l'estudi acústic que els nivells màxims a l'exterior de la planta durant el dia es mantenen per sota de 65 dBA, i a la nit es mantenen per sota de 60 dBA, per la qual cosa es conclou que la planta complirà els objectius acústics marcats per la normativa d'aplicació per a àrees acústiques de tipus industrial.  
D'altra banda, en la documentació aportada s'afirma que amb l'aplicació d'importants mesures preventives s'assegura que els nivells sonors que es generaran amb la posada en marxa de la planta produiran canvis poc significatius en relació amb la situació actual. Els nivells de soroll més elevats que suportaran les zones residencials pròximes seran deguts principalment a les activitats que tenen lloc al polígon industrial terrestre, ja que les emissions sonores de la planta resulten molt atenuades per la distància.  
Límits dels nivells sonors establits per la legislació vigent  
L'activitat no transmetrà nivells sonors de recepció, en funció de l'ús dominant de la zona, superiors als que s'indiquen en l'annex II de la Llei 7/2002, de 3 de desembre, de la Comunitat Valenciana, de protecció contra la contaminació acústica. En particular, per a les zones d'ús industrial, els nivells de recepció externs són 70 dB(A) durant el dia i 60 dB(A) durant la nit.  
Conclusions  
En virtut del que s'ha exposat en aquest informe, s'estima suficient la documentació aportada en relació amb la legislació de contaminació acústica aplicable, corresponent a l'expedient 03/08/AAI/CS, instruït a instància de la sol·licitud d'autorització ambiental integrada per a una planta de biodièsel, promoguda per Infinita Renovables de Castelló, SA.  
Tot el que s'ha indicat queda com a suggeriment, i es deixa a criteri del servei competent l'acceptació del que s'ha exposat en l'informe."  
7) Amb data 15 de desembre de 2008 el Servei de Residus Industrials de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge va emetre el següent informe favorable condicionat:  
"1) La modificació plantejada suposa, respecte al projecte original d'autorització ambiental integrada, duplicar la capacitat productiva de la instal·lació i, en conseqüència, un augment considerable de la generació de residus.   
Amb tot, respecte a la taula de residus generats, inclosos en la documentació annexa, cal informar el següent:  
- L'activitat és susceptible de generar molts altres residus que no s'han considerat, tant residus perillosos com no perillosos, entre els quals hi ha envasos contaminats de vidre, plàstic, metall o paper/cartó, draps de neteja i absorbents, diversos residus de laboratori, reactius caducats o fora d'especificació, filtres, bateries, absorbents contaminats amb possibles vessaments de residus o de matèries primeres, etc.  
- Els residus d'envasos, embalatges i similars generats com a conseqüència de l'activitat productiva, s'han de codificar amb els corresponents codis LER del subcapítol 15 01 Envasos, en funció dels materials dels envasos i de la possible presència de substàncies perilloses que pogueren conferir als envasos característiques de residus perillosos.  
- Els residus descrits com a metalls, en el cas que aquests residus es produïsquen com a conseqüència del canvi, manteniment i reparació d'equips o maquinària, hauran de codificar-se amb els codis LER del subcapítol 17 04 metalls (incloses els seus aliatges), que els corresponga en funció de les seues característiques.  
2) La resolució d'autorització ambiental integrada de data 14 de desembre de 2007 estableix, entre altres, els següents condicionants dels quals aquest servei no té constància que hagen sigut acreditats:   
Respecte als residus denominats gomes (del pretractament o desgomat dels olis), les terres de blanqueig (generades en el procés de filtració dels olis) i els denominats llots de tractament d'abocaments / llots de depuradora (de la depuració de les aigües residuals industrials), en el termini màxim de tres mesos des de la posada en marxa de la instal·lació, hauran de realitzar-se els assajos de caracterització com a residus per laboratoris acreditats per a fer-ho i d'acord amb la legislació vigent d'aplicació, a fi de determinar si són residus perillosos o no perillosos, i codificar-los com a residu.  
Al seu torn, s'haurà d'acreditar la correcta gestió dels esmentats residus mitjançant una còpia compulsada dels respectius documents d'acceptació emesos per gestors degudament autoritzats."  
3) Així mateix, la modificació plantejada per l'empresa titular de la instal·lació també suposa eliminar el procés de cogeneració utilitzant la glicerina com a combustible, i des d'aquest Servei es reitera respecte al contingut de la resolució d'autorització ambiental integrada del 14 de desembre de 2007:  
"En la mesura que l'objecte de l'autorització ambiental integrada en tràmit, i d'acord amb el que s'ha especificat en el projecte bàsic presentat per l'interessat, és la fabricació de biodièsel, la resta de productes generats en el procés de fabricació té la consideració de residus, entre aquests la glicerina."  
Consideracions:  
1) El Servei de Residus Industrials reitera els arguments exposats en els informes que es detallen en l'antecedent segon d'aquest informe i, en particular, en el fet que no és competència d'aquest Servei la descatalogació de residus com tampoc no ho és la concessió de l'autorització administrativa corresponent.  
Això no obstant, aquest Servei considera que, en tot cas, l'interessat hauria de sol·licitar a l'òrgan competent una modificació de l'objecte actual de l'autorització ambiental integrada concedida i ampliar-la a l'obtenció de productes secundaris del procés principal (glicerina i lecitines) òptims per a la seua comercialització.  
2) L'interessat haurà de comunicar a l'òrgan competent per a concedir l'autorització ambiental integrada qualsevol modificació posterior respecte als residus generats en el procés productiu, a fi de tramitar-ne la pertinent modificació, si escau.  
3) Infinita Renovables de Castelló, SA no ha de sol·licitar autorització com a productor de residus perillosos (com s'indica en la documentació aportada), atés que en la mateixa resolució d'autorització ambiental integrada s'autoritza la producció dels residus perillosos generats en el procés productiu, i per tant s'inscriu la instal·lació de referència en el Registre de Productors de Residus Perillosos de la Comunitat Valenciana."  
8) Amb data 18 de desembre de 2008, el Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, va emetre l'informe condicionat següent.  
"Després de revisar i examinar la documentació referida més amunt, es comunica que l'esmentada activitat està inclosa en l'annex I del Reial decret 9/2005, de 14 de gener, pel qual s'estableix la relació d'activitats potencialment contaminants del sòl i els criteris estàndards per a la declaració de sòls contaminats (CNAE 24.1 Fabricació de productes químics bàsics). Per tant, li és aplicable el que disposa l'article 3.1 i 3.2 (producció, maneig o emmagatzematge de més de 10 tones/any de substàncies perilloses) de l'esmentat Reial decret, per la qual cosa el titular està obligat a presentar un informe preliminar de situació del sòl. Pel fet que l'activitat es troba en fase de projecte, l'esmentat informe s'haurà de presentar, amb les dades que corresponguen, al cap de dos anys d'iniciar-se i exercir-se l'activitat.  
De tot això s'informa perquè es comunique al titular de l'activitat."  
9) Amb data 18 de desembre de 2008, l'Ajuntament de Castelló va emetre un informe favorable condicionat, amb el tenor literal següent:  
"A la vista de la documentació aportada per la Direcció Territorial de Castelló de la Conselleria de Medi Ambient, Aigua, Urbanisme i Habitatge, no hi ha inconvenient en la instal·lació de l'activitat descrita més amunt, supeditant-ne el funcionament als següents:  
Condicionants  
1) Es requerirà l'informe pertinent per part del Servei Territorial d'Indústria i Seguretat Industrial, relatiu a l'adequació de les instal·lacions de protecció contra incendis al Reial decret 2267/2004, de 3 de desembre, pel qual s'aprova el Reglament de seguretat contra incendis en establiments industrials.  
2) En un termini inferior a tres mesos després de la posada en marxa de les instal·lacions, i almenys cada any, s'haurà de fer una auditoria acústica, a fi de comprovar que no se superen els nivells sonors en els punts on se situa el receptor més pròxim, és a dir, al perímetre de la instal·lació.   
Aquesta auditoria l'ha de fer una entitat col·laboradora en matèria de contaminació acústica, d'acord amb el que estableix el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
3) En el termini màxim de sis mesos caldrà presentar un estudi olfactomètric realitzat per una entitat col·laboradora en qualitat ambiental, en el qual es determine, mitjançant la tècnica de l'olfactometria dinàmica, els nivells d'olor a l'entorn immediat de les instal·lacions.  
4) S'haurà d'aportar la corresponent autorització d'abocaments."  
10) Per la seua banda, el Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge, en data 9 de desembre de 2008, va emetre l'informe que es detalla a continuació:  
"La periodicitat dels mesuraments en els focus, en aquest apartat està referida a les que realitze una entitat col·laboradora en matèria de qualitat ambiental o ECMQA.   
Emissions per focus canalitzats:  
  
FOCUS 03: VENTILACIÓ DE CONDENSACIÓ DE METANOL DE PROCÉS  
Les emissions de les dues ventilacions de condensació de metanol no han de superar el següent valor límit per a carboni orgànic total (COT):  
  
\* \* \* \* \* \* \*  
Emisiones por focos canalizados:  
  
  
FOCO 03: VENTEO DE CONDENSACIÓN DE METANOL DE PROCESO  
Las emisiones de los dos venteos de condensación de metanol no deberán superar el siguiente valor límite para carbono orgánico total (COT):  
  
Emissions difuses:  
El titular de les instal·lacions considera que com que tot el procés es fa en instal·lacions estanques no haurien de produir-se emissions difuses. S'ha previst a aquest efecte que el transport i la manipulació de matèries primeres i productes acabats es realitze en recipients estancs. La descàrrega es durà a terme directament mitjançant canonades i equips de bombament, en el cas de transport per vaixell, d'oli, biodièsel o metanol o, en cas d'expedició del biodièsel, a refineria. Per a descàrrega des del camió fins al depòsit s'utilitzaran braços de descàrrega doble amb control de vapors o mànegues flexibles.   
Els tancs d'emmagatzematge de metanol i metilat sòdic estan connectats a un sistema d'inertització."  
Observacions al projecte presentat  
Vista la documentació aportada, es considera que les mesures correctores i les condicions de funcionament de l'activitat són adequades. És important fer les següents observacions en referència a la informació sobre les emissions de contaminants atmosfèrics:  
- Els límits d'emissió i freqüència dels mesuraments aplicats al procés han de ser els establits en aquest informe. S'hauran de presentar mesuraments realitzats per una entitat col·laboradora en matèria de qualitat ambiental (ECMQA), després del període de posada en funcionament de la instal·lació, per a comprovar que es compleixen els límits autoritzats d'emissió a l'atmosfera.  
- Addicionalment als mesuraments especificats en l'informe, l'activitat ha de disposar, d'altra banda, d'un pla de vigilància i control de l'atmosfera i un llibre de registre, on es faça un autocontrol dels gasos i partícules emesos pels focus, tal com s'indica en l'article 33 de l'Ordre de 18 d'octubre de 1976, sobre prevenció i control de la contaminació industrial de l'atmosfera.  
- Si amb el funcionament de les instal·lacions es produeixen emissions a l'atmosfera no previstes inicialment, s'haurà de comunicar a la Direcció General per al Canvi Climàtic, hauran d'incloure's en l'anàlisi de les emissions i adoptar-se les mesures correctives adequades per a minimitzar-ne l'impacte.  
Emissió de contaminants per focus canalitzats:  
- S'haurà d'efectuar un adequat manteniment correctiu i preventiu que assegure el funcionament òptim dels cremadors on es duga a terme la combustió de gas natural en els focus 1 i 2.  
- Les característiques i la distribució dels focus emissors a l'atmosfera han de garantir una correcta dispersió dels contaminants emesos. A més de complir el que estableix l'Ordre de 18 d'octubre de 1976, i a fi d'evitar l'efecte down-wash (turbulència o rebuf), es recomana que, en una distància equivalent a deu vegades l'altura del punt d'emissió d'un focus, no hi haja altres estructures d'altura superior a la del mateix focus menys dos metres, que produïsquen un apantallament que dificulte la dispersió.   
- Independentment dels tres focus anomenats, si hi ha un procés d'assecatge de les gomes obtingudes com a residu, s'haurà de justificar, mitjançant una analítica realitzada per una ECMQA, que el corrent alliberat per l'eixugador arrossega únicament vapor d'aigua i no conté substàncies contaminants.  
Emissions difuses:  
- A fi que no es produïsquen emissions a l'atmosfera per focus no canalitzats, caldrà vigilar especialment que no s'originen fugues, sobretot durant les operacions de transport i manipulació de matèries primeres i productes acabats.  
Durant la fase de construcció de les instal·lacions, s'hauran d'observar una sèrie de bones pràctiques a fi de limitar l'emissió a l'atmosfera de partícules en suspensió com ara:  
- Control a l'entrada i eixida del complex per a verificar que els camions de transport d'àrids van coberts i tancats per a evitar vessaments.  
- Limitar la velocitat de vehicles a les zones de circulació internes.  
- Regar els camins i les zones de l'obra susceptibles de generar pols.  
- Netejar les zones confrontants a l'obra on s'haja depositat pols com a conseqüència del trànsit de vehicles i maquinària.  
En general, caldrà complir el que l'empresa ha especificat en el pla de vigilància en la fase de construcció que ha presentat, pel que fa al control de les emissions de material particulat a l'atmosfera.  
Es considera que les mesures correctores i les condicions de funcionament de l'activitat són adequades respecte a la contaminació atmosfèrica. El règim de funcionament, els valors límits d'emissió i la periodicitat dels mesuraments dels focus hauran de ser els que s'han establit en l'informe."  
11) El tècnic de Control Integrat de la Contaminació del Servei Territorial de la Conselleria de Medi Ambient, Aigua, Urbanisme i Habitatge va emetre un informe en què qualificava l'activitat.  
Tercer. D'acord amb l'article 20 de la Llei 2/2006, de 5 de maig, de prevenció de la contaminació i qualitat ambiental, les activitats que apareixen en els annexos I i II d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 3.8 l'annex II de la Llei 2/2006: Instal·lacions químiques per a la fabricació a escala industrial de biocombustible.  
Quart. Es tracta de la modificació substancial d'una instal·lació que disposa d'autorització ambiental integrada, d'acord amb el que estableixen l'article 42 de la Llei 2/2006, de 5 de maig, de prevenció de la contaminació i qualitat ambiental, i l'article 47 del Decret 127/2006, de 15 de setembre, del Consell de la Generalitat Valenciana, que desplega l'esmentada llei, per la qual cosa se sotmet al règim d'autorització ambiental integrada tota la instal·lació.  
Cinqué. La tramitació de l'expedient s'ha fet segons el que preveuen els articles 25 i següents de la Llei 2/2006, de 5 de maig, de prevenció de la contaminació i qualitat ambiental, desplegada pel Decret 127/2006, de 15 de setembre, del Consell de la Generalitat Valenciana.  
Sisé. L'òrgan competent per a elaborar la proposta de resolució dels expedients objecte d'autorització ambiental integrada de l'annex II és la Comissió Territorial d'Anàlisi Ambiental Integrada, d'acord amb el que estableix l'article 15 de la Llei 2/2006.  
Seté. L'òrgan competent per a atorgar l'autorització ambiental integrada quan es tracte d'instal·lacions en què s'exercisquen activitats de l'annex II és la Direcció Territorial de la Conselleria de Medi Ambient, Aigua, Urbanisme i Habitatge, d'acord amb l'article 24 de la Llei 2/2006, de 5 de maig, de prevenció de la contaminació i qualitat ambiental, i el Decret 7/2007, de 28 de juny, del President de la Generalitat, pel qual s'assignen competències a la Presidència de la Generalitat i a les conselleries amb competències executives.  
Huité. Si entrem en el fons de l'assumpte, d'acord amb el que estableixen l'article 39 de la Llei 2/2006, de 5 de maig, de prevenció de la contaminació i qualitat ambiental, i l'article 38 del Decret 127/2006, de 15 de setembre, del Consell de la Generalitat Valenciana, que la desplega, els requisits que ha de complir la mercantil Infinita Renovables, SA, per a la concessió de l'autorització ambiental integrada són els següents:  
1.a) Valors límit d'emissió  
En aquest punt caldrà complir el que estableix l'informe emés pel Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge.  
1.b) Condicions que garantisquen, si escau, la protecció del sòl i de les aigües subterrànies  
Des de la Unitat d'Impacte de la Direcció Territorial de Castelló de la Conselleria de Medi Ambient, Aigua, Urbanisme i Habitatge es diu que "El projecte preveu la construcció d'una bassa de tempestats de 60 m³ per a arreplegar les aigües pluvials no contaminades. Una vegada aquesta bassa està plena, les aigües pluvials posteriors voregen la bassa de tempestats i són enviades a la xarxa de pluvials del port. En aquest sentit, es recomana que el projecte assegure mitjançant un sistema apropiat la desviació d'aquesta aigua posterior perquè no arribe a la bassa de tempestats i arrossegue els greixos acumulats a la part superior".  
Així mateix, està obligat a presentar un informe preliminar de situació del sòl al cap de dos anys d'haver-se iniciat i exercit l'activitat, en compliment del que indica en el seu informe el servei de residus urbans.  
1.c) Prescripcions, procediments i mètodes relatius a la producció i gestió de residus, quan corresponga  
Els que estableix el Servei de Residus Industrial en el seu informe ja descrit.  
1.d) Sistemes de tractament i control d'emissions, amb especificació del règim d'explotació i de la metodologia de mesurament, la freqüència, el procediment d'avaluació dels mesuraments i l'obligació de comunicar, amb la periodicitat que es determine, a l'òrgan que haja concedit l'autorització, les dades necessàries per a comprovar el compliment del contingut d'aquesta.  
Haurà de complir els condicionants que el Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge indica en el seu informe.  
1.e) Establiment, si escau, de condicions i prescripcions per a minimitzar la contaminació transfronterera.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.f) Mesures relatives a les condicions d'explotació en situacions distintes de les normals que puguen afectar el medi ambient, com ara fugues, fallades de funcionament, parades temporals o el tancament definitiu.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.g) Condicions resultants dels informes vinculants emesos en el procediment.  
En aquest apartat caldrà ajustar-se al que indiquen en els seus informes:  
- l'Ajuntament de Castelló.  
- la Capitania Marítima de Castelló.  
- la Unitat d'Impacte de la Direcció Territorial de Castelló de la Conselleria de Medi Ambient, Aigua, Urbanisme i Habitatge   
- el Servei Territorial d'Indústria i Seguretat Industrial de Castelló de la Conselleria d'Indústria, Comerç i Innovació.  
1.h) La qualificació de l'activitat i també, si escau, les mesures correctores que cal imposar per a garantir l'eficàcia i el grau de seguretat dels sistemes correctors proposats, i els aspectes ambientals que establisca en el seu informe l'ajuntament on s'ubique la instal·lació en l'àmbit de les seues competències.  
El tècnic de control integrat de la contaminació de la Comissió Territorial d'Anàlisi Ambiental Integrada en el seu informe emet la qualificació següent:  
Atenent les seues característiques intrínseques:  
Molesta índex mitjà 3  
Insalubre índex alt 4  
Nociva índex alt 4  
Perillosa índex alt 5  
1.i) Termini perquè l'interessat presente els certificats a què es refereix l'article 68.2 del decret.  
En relació amb el certificat d'adequació del projecte i la seua ampliació, el titular ha de donar compte de l'adaptació i les ampliacions de l'activitat i de les instal·lacions al Servei Territorial de Medi Ambient a l'efecte del reconeixement corresponent, i ha de presentar prèviament un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat, amb els condicionants o les seues reformes posteriors també autoritzats, i que s'han efectuat tots els controls, els mesuraments, les anàlisis i les comprovacions, amb resultat satisfactori, que es determinen en l'esmentat projecte, les seues reformes o en les normatives que li siguen aplicables, com també els altres certificats previstos en les disposicions que s'hi hagen integrat.  
D'acord amb el que estableix l'article 68.2.c) del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental, l'autorització d'inici d'activitat queda condicionada a l'obtenció de l'informe i el certificat emés per una entitat col·laboradora en matèria de qualitat ambiental (ECMQA) degudament registrada en la lletra g) del registre d'aquestes entitats, tal com estableix el Decret 29/2007, de 9 de març, del Consell, pel qual es modifica el Decret 229/2004, de 15 d'octubre, del Consell, pel qual s'estableixen les entitats col·laboradores en matèria de qualitat ambiental.  
1.j) Qualsevol altra mesura que establisca la normativa sectorial aplicable  
S'han d'aplicar totes les mesures necessàries perquè quede garantida la protecció del medi ambient i la salut de les persones davant qualsevol situació fora de la normalitat pel que fa al funcionament de les instal·lacions.  
Davant una fallada d'operació de planta, o en el cas que es produïsca algun vessament de matèries primeres o productes durant les operacions de càrrega i descàrrega, aquest s'ha d'arreplegar d'acord amb els mitjans descrits en el projecte i s'ha d'analitzar per a determinar la seua reintroducció en el procés. En el cas que la substància esmentada no es puga introduir en el procés, es gestionarà externament mitjançant un gestor autoritzat.  
Així mateix, quan es determine el cessament d'alguna de les unitats, caldrà desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'esmentada activitat i no es produïsca cap dany sobre el sòl i el seu entorn.  
Caldrà ajustar-se al que disposa el Reial decret 865/2003, de 4 de juliol, pel qual s'estableixen els criteris higienicosanitaris per a la prevenció i control de la legionel·losi.  
Ha de complir el que disposen la Llei 11/1997, d'envasos i residus d'envasos, i el Reial decret 782/1998, de 30 d'abril, pel qual s'aprova el Reglament per al desplegament de l'esmentada llei, si escau.  
La indústria i les seues instal·lacions s'han d'ajustar a les condicions indicades en el projecte tècnic en els aspectes que no s'han fixat en aquesta resolució.  
S'han de complir totes les disposicions aplicables per a garantir la seguretat, la salut de les persones i el medi ambient.  
En el control inicial s'ha de comprovar que s'han pres totes les mesures previstes en el projecte.  
Caldrà inscriure la instal·lació en el Registre d'Emissions de la Comunitat Valenciana, en els termes que estableixen l'article 6 i següents del Decret 127/2006.   
Abans del 28 de febrer de cada any caldrà presentar davant la Direcció Territorial de Medi Ambient, Aigua, Urbanisme i Habitatge la declaració anual d'emissions, productes, combustibles, processos i matèries primeres en els termes que estableix l'ordre que desplegarà tot el que preveu en aquest aspecte el Decret 127/2006.  
L'autorització ambiental integrada s'ha de renovar, en els aspectes ambientals, en el termini màxim de 8 anys, llevat que es produïsquen modificacions substancials abans d'aquest termini que obliguen a tramitar una nova autorització.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
L'Administració deixarà sense efecte aquesta resolució en el moment en què s'observe qualsevol incompliment de les condicions que s'hi imposen, amb audiència prèvia de l'interessat.  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 2/2006, ha de:  
1. Complir les obligacions de control i subministrament d'informació previstes per la legislació sectorial aplicable i per l'autorització ambiental integrada.  
2. Comunicar a la Direcció Territorial de Medi Ambient, Aigua, Urbanisme i Habitatge qualsevol modificació, substancial o no, que es propose fer en la instal·lació, la transmissió de la seua titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que realitzen les actuacions de vigilància, inspecció i control.  
4. La instal·lació ha de complir totes les obligacions que establisca en matèria d'accidents greus el Reial decret 1254/99, en el sentit del que estableixen els informes emesos pel Servei Territorial d'Indústria i Seguretat Industrial i per la Direcció General de Prevenció, Extinció d'Incendis i Emergències de la Conselleria de Governació.  
En tot el que no s'especifica en aquesta resolució, caldrà ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica i acústica, impacte ambiental i accidents greus, així com qualsevol altra que puga dictar l'administració en l'exercici de l'activitat en matèria de protecció ambiental.   
Nové. Vista la proposta de la Comissió Territorial d'Anàlisi Ambiental Integrada, reunida en la sessió ordinària de data 22 de desembre de 2008, s'adopta aquesta, resolució  
Concedir a Infinita Renovables, SA l'autorització ambiental integrada per a la instal·lació d'una planta de biodièsel, d'acord amb el Projecte bàsic per a la sol·licitud de modificació substancial de l'autorització ambiental integrada d'una planta de biodièsel, de gener de 2008, subscrit per Joaquín León Molina, que queda inscrita en el Registre General d'Instal·lacions AAI de la Comunitat Valenciana amb el número 109/08/AAI/CV, condicionada al compliment dels requisits descrits anteriorment en les consideracions d'aquesta resolució.  
Contra aquesta resolució, que no posa fi a la via administrativa, es pot presentar un recurs d'alçada davant de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
Castelló, 22 de desembre de 2008.- El director territorial de Medi Ambient, Aigua, Urbanisme i Habitatge: Jorge Traver de Juan